Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ που επιτρέπει στο Βασίλειο των Κάτω Χωρών να εφαρμόσει μέτρο παρέκκλισης από το άρθρο 11 της έκτης οδηγίας (77/388/ΕΟΚ) του Συμβουλίου της 17ης Μαΐου 1977 περί εναρμονίσεως των νομοθεσιών των κρατών μελών των σχετικών με τους φόρους κύκλου εργασιών

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

ΕΙΣΑΓΩΓΗ

Με επιστολή που πρωτοκολλήθηκε στη Γενική Γραμματεία της Επιτροπής την 1η Σεπτεμβρίου 1999, η κυβέρνηση των Κάτω Χωρών ζήτησε, βάσει του άρθρου 27 της έκτης οδηγίας 77/388/ΕΟΚ του Συμβουλίου, της 17ης Μαΐου 1977,περί εναρμονίσεως των νομοθεσιών των κρατών μελών, των σχετικών με τους φόρους κύκλου εργασιών-κοινό σύστημα φόρου προστιθεμένης αξίας: ομοιόμορφη φορολογική βάση [1], την άδεια να εφαρμόσει μέτρο παρέκκλισης από το άρθρο 11, σημείο Α), παράγραφος 1, στοιχείο α) της εν λόγω οδηγίας.

[1] ΕΕ L 145 της 13.6.1977, σ.1. Οδηγία που τροποποιήθηκε τελευταία από την οδηγία 1999/85/ΕΚ (ΕΕ L277 της 28.10.1999, σ. 34).

Σύμφωνα με το προαναφερόμενο άρθρο 27, τα άλλα κράτη μέλη ενημερώθηκαν σχετικά με την αίτηση του Βασιλείου των Κάτω Χωρών, με επιστολή της 28ης Οκτωβρίου 1999.

ΝΟΜΙΜΟΤΗΤΑ ΤΗΣ ΑΙΤΗΣΗΣ

Η παρούσα αίτηση εντάσσεται στο πλαίσιο της πρώτης δήλωσης των πρακτικών του Συμβουλίου της 12ης Οκτωβρίου 1998 κατά την έγκριση της οδηγίας 98/80/ΕΚ(ειδικό καθεστώς για τον επενδυτικό χρυσόt) [2]. Ειδικότερα, στην εν λόγω δήλωση ορίζεται ότι είναι σκόπιμο το Συμβούλιο και η Επιτροπή να εξετάζουν με θετικό πνεύμα κάθε αίτηση για τη λήψη μέτρων παρέκκλισης σύμφωνα με τους όρους των παραγράφων 1 έως 4 του άρθρου 27 της οδηγίας 77/388/ΕΟΚ".

[2] ΕΕ L 281 της 17.10.1998, σ.31.

Η εξέταση αυτή βασίζεται στην ακόλουθη αρχή:

"´Οταν ένας υπόχρεος παρέχει υπηρεσίες που περιλαμβάνουν εργασίες επί αφορολόγητου επενδυτικού χρυσού ο οποίος ανήκει σε άλλο πρόσωπο, και όταν, μετά την ολοκλήρωση αυτών των εργασιών, ο χρυσός δεν είναι πλέον επενδυτικός χρυσός, η φορολογική βάση για την παροχή των εν λόγω υπηρεσιών δεν περιορίζεται στο ποσό το οποίο χρεώνει ο υπόχρεος γι´αυτές αλλά περιλαμβάνει επίσης την αξία του χρυσού που περικλείει το τελικό προϊόν".

ΣΚΟΠΟΣ ΤΟΥ ΠΡΟΒΛΕΠΟΜΕΝΟΥ ΜΕΤΡΟΥ

Το μέτρο που προτίθενται να εφαρμόσουν οι Κάτω Χώρες αποσκοπεί στην αποτροπή της μη καταβολής του ΦΠΑ που αναλογεί στον επενδυτικό χρυσό που τυγχάνει απαλλαγής και ο οποίος χρησιμοποιείται ως πρώτη ύλη για την κατασκευή καταναλωτικών αγαθών (κοσμημάτων). Η προβλεπόμενη παρέκκλιση αποσκοπεί επίσης στην αποφυγή στρεβλώσεων του ανταγωνισμού που θα ήταν δυνατόν να επηρεάσουν τις άμεσες παραδόσεις προϊόντων χρυσού ελλείψει ενός τέτοιου μέτρου.

ΠΕΡΙΓΡΑΦΗ ΤΟΥ ΜΕΤΡΟΥ

Το μέτρο προβλέπει ότι, όταν ένας υπόχρεος παρέχει υπηρεσίες που αφορούν εργασίες επί επενδυτικού χρυσού που ανήκει σε άλλο πρόσωπο και όταν, μετά το πέρας των εργασιών, ο χρυσός δεν αποτελεί πλέον επενδυτικό χρυσό, η φορολογική βάση (η αντιπαροχή που ελήφθη από τον παρέχοντα τις υπηρεσίες για τις εκτελεσθείσες εργασίες) προσαυξάνεται κατά την αξία του χρυσού που περικλείεται στο τελικό προϊόν η οποία αντιστοιχεί στη τιμή αγοράς του εν λόγω επενδυτικού χρυσού.

ΓΝΩΜΗ ΤΗΣ ΕΠΙΤΡΟΠΗΣ

Η οδηγία 98/80/ΕΚ, της 12/10/1998 θέσπισε ειδικό καθεστώς ΦΠΑ για τον επενδυτικό χρυσό το οποίο πρέπει να τεθεί σε εφαρμογή σε όλα τα κράτη μέλη της Ευρωπαϊκής ´Ενωσης από την 1η Ιανουαρίου 2000 και το οποίο συνίσταται στην απαλλαγή από τη φορολογία όλων των συναλλαγών που αφορούν τον επενδυτικό χρυσό.

´Οπως αναφέρεται στις αιτιολογικές σκέψεις 2 και 3της οδηγίας, η εφαρμογή ειδικού καθεστώτος για τον επενδυτικό χρυσό αποσκοπεί στη διευκόλυνση της χρησιμοποίησής του ως χρηματοδοτική επένδυση και στην ενίσχυση της διεθνούς ανταγωνιστικότητας της κοινοτικής αγοράς χρυσού.

Ωστόσο, στην οδηγία ορίζεται ότι τα κράτη μέλη πρέπει να λαμβάνουν αποτελεσματικά μέτρα ελέγχου για την αποτροπή νέων ευκαιριών φορολογικής απάτης και φοροδιαφυγής οι οποίες ενδέχεται να προκληθούν από τη διπλή χρήση χρυσού (7η αιτιολογική σκέψη).

Στο άρθρο 27 της εν λόγω οδηγίας προβλέπεται η δυνατότητα παρέκκλισης από την έκτη οδηγία με σκοπό την αποτροπή ορισμένων περιπτώσεων φορολογικής απάτης ή φοροδιαφυγής.

Το μέτρο που προβλέπεται από το Βασίλειο των Κάτω Χωρών εντάσσεται σαφώς σε αυτό το πλαίσιο, δεδομένου ότι αποσκοπεί στην αποτροπή της καταχρηστικής εφαρμογής των απαλλαγών όσον αφορά τον επενδυτικό χρυσό στις περιπτώσεις που ο εν λόγω χρυσός δεν χρησιμοποιείται για επενδυτικούς σκοπούς αλλά ως πρώτη ύλη για την κατασκευή καταναλωτικών αγαθών.

Εφαρμόζοντας για τη φορολόγηση του τελικού προϊόντος φορολογική βάση η οποία περιλαμβάνει, εκτός της αντιπαροχής για τις πραγματοποιηθείσες εργασίες μετατροπής, την αξία του χρησιμοποιηθέντος επενδυτικού χρυσού, καταργείται εκ των υστέρων η απαλλαγή που εφαρμόζεται κατά την παράδοση του επενδυτικού χρυσού και εξασφαλίζεται ισότιμη μεταχείριση σε σχέση με την απευθείας πώληση χρυσών κοσμημάτων, όσον αφορά τα οποία ο ΦΠΑ επιβάλλεται σε όλη την αξία του αγαθού.

Το μέτρο αυτό συμβάλλει, κατά την άποψη της Επιτροπής, στην αποτροπή της αγοράς επενδυτικού χρυσού για άλλους σκοπούς προκειμένου να αποφευχθεί η καταβολή του ΦΠΑ.

Το μέτρο αυτό θα λάβει τη μορφή παρέκκλισης από το άρθρο 11, σημείο Α, παράγραφος 1, στοιχείο α) της έκτης οδηγίας, προσαυξάνοντας τη φορολογική βάση κατά την αξία του επενδυτικού χρυσού που χρησιμοποιήθηκε ως πρώτη ύλη για την κατασκευή καταναλωτικών αγαθών.

Η Επιτροπή εκτιμά ότι είναι σκόπιμο να περιορισθεί η προθεσμία ισχύος της συγκεκριμένης παρέκκλισης στην 31η Δεκεμβρίου 2004, έτσι ώστε να καταστεί δυνατή η αξιολόγηση του μέτρου παρέκκλισης λαμβάνοντας υπόψη την εξέλιξη της εφαρμογής του ειδικού καθεστώτος για τον επενδυτικό χρυσό που θεσπίστηκε με την οδηγία 98/80/ΕΚ.

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

που επιτρέπει στο Βασίλειο των Κάτω Χωρών να εφαρμόσει μέτρο παρέκκλισης από το άρθρο 11 της έκτης οδηγίας (77/388/ΕΟΚ) του Συμβουλίου της 17ης Μαΐου 1977 περί εναρμονίσεως των νομοθεσιών των κρατών μελών των σχετικών με τους φόρους κύκλου εργασιών

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

´Εχοντας υπόψη:

τη συνθήκη για την ίδρυση της Ευρωπαϊκής Κοινότητας,

την έκτη οδηγία ( 77/388/ΕΟΚ ) του Συμβουλίου της 17ης Μαΐου 1977 περί εναρμονίσεως των νομοθεσιών των κρατών μελών των σχετικών με τους φόρους κύκλου εργασιών [3]- Κοινό σύστημα φόρου προστιθεμένης αξίας: ομοιόμορφη φορολογική βάση και ιδίως το άρθρο 27,

[3] ΕΕ L 145 της 13.6.1977, σ.1. Οδηγία που τροποποιήθηκε τελευταία από την οδηγία 1999/85/ΕΚ (ΕΕ L277 της 28.10.1999, σ. 34 ).

την πρόταση της Επιτροπής [4],

[4] ΕΕ C της , σ. .

Εκτιμώντας τα εξής:

(1) Με επιστολή που πρωτοκολλήθηκε στη Γενική Γραμματεία της Επιτροπής την 1η Σεπτεμβρίου 1999, η κυβέρνηση του Βασιλείου των Κάτω Χωρών ζήτησε, βάσει του άρθρου 27 της έκτης οδηγίας 77/388/ΕΟΚ του Συμβουλίου της 17ης Μαΐου 1977, περί εναρμονίσεως των νομοθεσιών των κρατών μελών, των σχετικών με τους φόρους κύκλου εργασιών- Κοινό σύστημα φόρου προστιθεμένης αξίας : ομοιόμορφη φορολογική βάση , την άδεια να εφαρμόσει μέτρο παρέκκλισης από το άρθρο 11, σημείο Α, στοιχείο α) της εν λόγω οδηγίας·

(2) Δυνάμει του άρθρου 27, παράγραφος 1 της έκτης οδηγίας ΦΠΑ, το Συμβούλιο, κατόπιν προτάσεως της Επιτροπής, επιτρέπει ομόφωνα, σε κάθε κράτος μέλος τη λήψη ειδικών μέτρων παρέκκλισης από την εν λόγω οδηγία με σκοπό την απλοποίηση της είσπραξης του φόρου ή την αποτροπή περιπτώσεων φορολογικής απάτης ή φοροδιαφυγής·

(3) Σύμφωνα με το προαναφερόμενο άρθρο 27, τα λοιπά κράτη μέλη ενημερώθηκαν σχετικά με την αίτηση του Βασιλείου των Κάτω Χωρών, με επιστολή της 28ης Οκτωβρίου 1999·

(4) Στο άρθρο 11, τίτλος Α, παράγραφος 1, στοιχείο α) της έκτης οδηγίας ορίζεται κατ´αρχήν ότι η φορολογική βάση για τις παραδόσεις αγαθών και τις παροχές υπηρεσιών συνίσταται σε οτιδήποτε αποτελεί την αντιπαροχή, την οποία έλαβε ή πρόκειται να λάβει για τις πράξεις αυτές ο προμηθευτής ή ο παρέχων τις υπηρεσίες από τον αγοραστή, τον λήπτη ή τρίτο πρόσωπο·

(5) Κατά παρέκκλιση αυτών των διατάξεων, το Βασίλειο των Κάτω Χωρών ζήτησε την άδεια να συμπεριλάβει, στη φορολογική βάση μιας υπηρεσίας μετατροπής του επενδυτικού χρυσού, την αξία της πρώτης ύλης που παρέχεται από τον αποδέκτη της υπηρεσίας και η οποία χρησιμοποιήθηκε για την κατασκευή του τελικού προϊόντος·

(6) Η παρέκκλιση αυτή, που αφορά την αποτροπή της αθέμιτης εφαρμογής της απαλλαγής από τη φορολογία για τον επενδυτικό χρυσό, αποσκοπεί στην αποτροπή ορισμένων περιπτώσεων φορολογικής απάτης ή φοροδιαφυγής και, ως εκ τούτου, ανταποκρίνεται στις προϋποθέσεις που καθορίζονται στο άρθρο 27 της έκτης οδηγίας·

(7) Οι περιπτώσεις αυτές φορολογικής απάτης και φοροδιαφυγής παρατηρούνται κυρίως κατά την αγορά, σε πρώτη φάση, επενδυτικού χρυσού που απαλλάσσεται του ΦΠΑ ο οποίος στη συνέχεια μετατρέπεται σε κοσμήματα και συνίστανται στην καταβολή μόνο του ΦΠΑ που αντιστοιχεί στην υπηρεσία μετατροπής.

(8) Η παρέκκλιση χορηγείται έως την 31η Δεκεμβρίου 2004, έτσι ώστε να καταστεί δυνατή η αξιολόγηση της ορθότητας του μέτρου παρέκκλισης, λαμβανομένης υπόψη της εξέλιξης της εφαρμογής του ειδικού καθεστώτος για τον επενδυτικό χρυσό που θεσπίσθηκε με την οδηγία 98/80/ΕΚ·

(9) Το μέτρο παρέκκλισης δεν έχει αρνητικές επιπτώσεις για τους ιδίους πόρους των Ευρωπαϊκών Κοινοτήτων που προέρχονται από το φόρο προστιθεμένης αξίας

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο πρώτο

Κατά παρέκκλιση από τις διατάξεις του άρθρου 11, σημείο A, παράγραφος1, στοιχείο α) της οδηγίας 77/388/ΕΟΚ, επιτρέπεται στο Βασίλειο των Κάτω Χωρών να συμπεριλάβει, στη βάση επιβολής του οφειλομένου φόρου για την παροχή υπηρεσιών που συνίστανται σε εργασίες μετατροπής όσον αφορά τον επενδυτικό χρυσό που τυγχάνει απαλλαγής, την αξία του χρυσού που περικλείεται στο τελικό προϊόν, η οποία αντιστοιχεί στην τιμή αγοράς του εν λόγω επενδυτικού χρυσού.

Άρθρο 2

Η παρούσα άδεια λήγει την 31η Δεκεμβρίου 2004.

´Αρθρο 3

Η παρούσα απόφαση απευθύνεται στο Βασίλειο των Κάτω Χωρών.

Βρυξέλλες, [&]

Για το Συμβούλιο

Ο πρόεδρος